Tudor Vornicu

Un profesionist care se confundă cu televiziunea

Tudor Vornicu s-a născut la 29 ianuarie 1926 în comuna Anghelești, județul Vrancea, într-o familie modestă, tatăl său fiind învățător iar mama, de origine italiană, din zona Piemonte. Școala generală a urmat-o în Galați și Tulcea iar liceul la București, la Colegiul Gheorghe Șincai, luând bacalaureatul în 1945, după care s-a înscris la Academia Comercială și Facultatea de Filozofie din Capitală. Întinerețe,afostsportivdeperformanță,practicând atletismul, tirul și rugby, iar în 1948 a debutat ca reporter la ziarul Sportul Popular (avându-l aici coleg pe reputatul jurnalist Emanuel Valeriu), pentru ca mai târziu să îmbrățișeze profesia de comentator sportiv, fiind trimis să transmită Jocurile Olimpice de la Roma (1960) și Melbourne (1964).

Între anii 1955-1964 a lucrat ca jurnalist în țară și în străinătate, unde a fost o perioadă atașat cultural al României în Franța și corespondent AGERPRES la Paris. În această perioadă, a prins gustul gazetăriei și a căpătat experiență de presă scrisă și audio-vizuală ce avea să-i folosească în continuare în activitatea profesională. În anul 1965, Tudor Vornicu a fost numit șef al redacției Actualități a Televiziunii Române, instituție pe care nu a mai părăsit-o până la sfârșitul vieții, urcând de-a lungul timpului mai multe trepte profesionale de la redactor-șef la Cultură și Divertisment și coordonator de programe, la cea de director adjunct al Radioteleviziunii Naționale (pe vremea aceea, radioul și televiziunea erau integrate în aceeași instituție – RTVR).

Deși a ocupat funcții de conducere și răspundere în cadrul Televiziunii Române, Tudor Vornicu a lucrat alături de colegii săi din subordine, realizând nenumărate emisiuni de divertisment, culturale, tip magazin etc., de mare succes, precum: De la A la infinit, Album duminical, Post meridian, Punct și de la capăt, La sfârșit de săptămână, Parada duetelor, Gala desenului animat ș.a., multe dintre acestea inventate și concepute chiar de el.

Totodată, timp de mai mulți ani, a fost coordonatorul programelor de Revelion, foarte apreciate de-a lungul vremii. De asemenea, a fost inițiatorul și directorul Festivalului Internațional de Muzică Ușoară Cerbul de Aur de la Brașov, desfășurat între anii 1968-1971, unde au evoluat mari artiști ai României și din toată lumea. Același Tudor Vornicu a fost și realizatorul primul show de televiziune color, în 1984, cu spectacolul de varieteu Eu sunt Corina, având-o ca principală protagonistă pe îndrăgita interpretă Corina Chiriac.

O altă reușită a reputatului om de presă a fost și transmisiunea în direct alături de Andrei Bacalu și alți specialiști a aselenizării din 20 iulie 1969 – o premieră absolută în istoria televiziunii. În paralel cu emisiunile realizate și coordonate, Tudor Vornicu a luat și numeroase interviuri unor mari personalități române și internaționale din diferite domenii (politic, cultural-științific, istoric etc.) precum: Charles de Gaulle, George Pompidou, JeanPaul Belmondo, Împăratul Selassie al Etiopiei, Tudor Arghezi, Nichita Stănescu, Eugen Barbu, Ion PopescuGopo, Amza Pellea, Mircea Albulescu, Leopoldina Bălănuță, Nadia Comăneci și mulți alții. Filmografia lui Tudor Vornicu include: Realitatea ilustrată (1969, prezentator și regizor), Ocolul lumii în 80 de melodii (1975, scenarist), Bufetul la Senat (1973, director-producător) ș.a. Tudor Vornicu era un profesionist desăvârșit, perfecționist, dedicat totalmente televiziunii, om de echipă, prietenos, alături de tineri și creator de școală de documentar, deopotrivă apreciat și invidiat de colegi și subalterni.

A fost căsătorit de trei ori, prima dată între 1950- 1956 cu sportiva Ella Șoș, a doua orară între 1958-1963 cu sportiva Lucia Radu, iar a treia oară cu Mariana Vasilescu, cu care a avut și doi copii: Smaranda și Bogdan. La 2 aprilie 1989 Tudor Vornicu a încetat din viață ca urmare a afecțiunii cardiace de care suferea, fiind înmormântat la Cimitirul Bellu din Capitală. În memoria sa, în 2008 a apărut cartea biografică Tudor Vornicu scrisă de Annie Muscă iar Casa de Cultură din Adjud îi poartă în prezent numele. Fără îndoială, Tudor Vornicu a fost un inegalabil om de televiziune, un reper, a cărui carieră (și datorită inițialelor numelui său T.V.) se putea confunda cu instituția pe care a servit-o o viață întreagă.

Horațiu Măndășescu

Contents